«Кабардинка»-м и пщIэм нэхъри зеIэт
УФ-м ЩэнхабзэмкIэ и министерствэм къыдигъэкI «Балет» журналым къытехуащ «Кабардинка» къэрал академическэ къэфакIуэ ансамблым ехьэлIа тхы-гъэхэр.
2015 гъэм и бадзэуэгъуэ-шыщхьэуIу мазэхэм къыдэкIа журналым и япэ напэкIуэцIхэм къытехуащ «Иорданием и щхьэхуитыныгъэ» орденым и япэ нагъыщэр, «Иорданием и Вагъуэ» орденым и япэ нагъыщэр, «Адыгейм и щIыхь» дыщэ медалыр, «Адыгэ лъэпкъым и хъугъуэфIыгъуэ» цIэ лъапIэр зезы- хьэ «Кабардинка» ансамб-лыр къызэрызэрагъэпэщрэ илъэс 80 зэрырикъум теухуа «Кабардинка» — вихрь красоты, огня и лиризма» фIэщыгъэр зиIэ тхыгъэшхуэ. Абы къыщыгъэлъэгъуэжащ ансамблыр илъэс 80, академическэ цIэр къызэрыфIащрэ илъэси 10 зэрыхъум и щIыхькIэ зэхаша пшыхьхэм ящыщ зыр Москва къалэ дэт Чайковскэм и цIэр зезыхьэ концерт залым зэрыщекIуэкIар. Тхыгъэм къызэрыхэщымкIэ, москвадэсхэм гукъинэж ящыхъуащ Къэбэрдей-Балъкъэр, Адыгэ, Осетие Ищхъэрэ — Алание республикэхэм щIыхь зиIэ я артист, Шэшэн, Ингуш республикэхэм гъуазджэмкIэ щIыхь зиIэ я лэжьакIуэ Атэбий Игорь зи художественнэ унафэщI ансамблым утыкум щигъэлъэгъуа къафэ гъуазджэр.
Мы илъэсым «Балет» журналым и япэ къыдэкIыгъуэм ихуащ Атэбий Игорь игъэхьэзыра «Адыгэ джэгур» къафэмкIэ лъэпкъ театрым хуэдэщ» тхыгъэр. Абы и гугъу щещI лъэпкъ щэнхабзэм джэгум, къафэм щиубыд увыпIэм, ахэр къызэрежьам, адыгэм и гъащIэм ар куууэ зэрыхэтым.
Фигу къэдгъэкIыжынщи, «Балет» журналым «Къафэм и псэ» саугъэтыр зыхуигъэфэщахэм щратыж пшыхь мэлыжьыхь мазэм и пэщIэдзэм екIуэкIащ. ЩIыхь дамыгъэхэр хуагъэфащэ щэнхабзэм и лэжьакIуэхэу къэралым и хореографие гъуазджэм зи гуащIэ хэзылъхьахэм. «Лъэпкъ къафэм и лIыхъусэжь» унэтIыныгъэмкIэ дамыгъэ лъапIэр нэхъапэм хуагъэфэщауэ щытащ «Кабардинка» къэрал академическэ къэфакIуэ ансамблым и художественнэ унафэщI Атэбий Игорь.
ЩхьэщэмыщI Изэ.
